I. Aquest Dictamen té per objecte el Projecte de decret d'aprovació del Reglament del Registre d'instal·lacions destinades a activitats amb infants i joves, i de modificació del Reglament d'instal·lacions destinades a activitats amb infants i joves.
El Projecte consta d'un preàmbul, vint-i-dos articles estructurats en dos capítols, una disposició addicional, dues disposicions transitòries, una disposició derogatòria i una disposició final.
El preàmbul parteix de la citació del precepte de l'Estatut d'autonomia que determina la competència de la Generalitat per a regular-ne el contingut (article 142).
A continuació esmenta la normativa en la qual s'integra el Projecte, i para particular atenció en l'article 8 bis de la Llei 38/1991, que és el que fa referència al Registre d'instal·lacions destinades a activitats amb infants i joves.
També fa una referència expressa al Decret legislatiu 3/2010, que introdueix modificacions en la Llei 38/1991, que són la causa per la qual es modifica el Decret 140/2003, de 10 de juny, d'aprovació del Reglament d'instal·lacions destinades a activitats amb infants i joves, per a adaptar-lo al règim legislatiu.
A la part dispositiva, el capítol primer (articles 1 a 7) regula el Registre d'instal·lacions destinades a activitats amb infants i joves (en endavant, Registre).
L'article 1 estableix l'objecte del capítol i l'àmbit d'aplicació.
L'article 2 regula l'adscripció del registre al departament competent en matèria de joventut i assenyala que és un registre de naturalesa pública i que no té efectes habilitants de l'activitat de les instal·lacions.
L'article 4 es dedica a la inscripció, i enumera les dades que, com a mínim, han de constar en el Registre.
L'article 5 regula el procediment d'inscripció.
L'article 6 està dedicat a l'accés a les dades inscrites.
Finalment, l'article 7 s'ocupa de la protecció de dades personals, i remet a la normativa en aquesta matèria.
El capítol segon del Projecte (articles 8 a 22) conté, en l'article 8, la modificació de l'article únic del Decret 140/2003 i, en els articles següents (9 a 22), les modificacions al Reglament d'instal·lacions, que afecten els articles següents: 2, 5, 6, 7, 8, 9, 10, 11, 13, 18, 20.1, 42.2, 43.2 i 44.10.
La disposició addicional estableix que el contingut del decret que es projecta no afecta les competències del Conselh Generau d'Aran en matèria d'instal·lacions juvenils.
La disposició transitòria primera preveu un termini de sis mesos perquè les instal·lacions autoritzades abans de l'entrada en vigor del decret que es projecta siguin inscrites d'ofici en el Registre.
La disposició transitòria segona estableix un termini de tres mesos des de l'entrada en vigor del Projecte de decret per a tenir contractada l'assegurança de responsabilitat civil.
La disposició derogatòria deroga l'annex del Decret 140/2003.
La disposició final estableix l'entrada en vigor del decret al cap de vint dies de publicar-se al Diari Oficial de la Generalitat de Catalunya.
La Comissió Jurídica Assessora és competent per a emetre dictamen preceptiu respecte dels projectes de Reglament que es dictin per a desplegar lleis, segons disposa l'article 8.2.b) de la Llei 5/2005, de 2 de maig, de la Comissió Jurídica Assessora, com ara és el cas, en què el Projecte en qüestió es dicta en el marc i en desplegament de la Llei 38/1991, de 30 de desembre, d'instal·lacions destinades a activitats amb infants i joves.
Aquesta Comissió ha dictaminat sobre el Decret 276/1994, de 14 d'octubre, d'aprovació del Reglament d'instal·lacions destinades a activitats de lleure amb infants i joves (Dictamen 198/94); el Decret 140/2003, de 10 de juny, d'aprovació del Reglament d'instal·lacions destinades a activitats amb infants i joves (Dictamen 15/04), que ara es projecta modificar, i el Decret 203/2013, de 30 de juliol, d'aprovació del Reglament de campaments juvenils (Dictamen 228/13).
En casos com el present, en què es dictamina sobre un projecte reglamentari, cal examinar la competència de la Generalitat de Catalunya i l'habilitació del Govern per a dictar la norma de què es tracta; comprovar que s'hagin seguit els tràmits procedimentals previstos en la llei per a l'elaboració i, especialment, analitzar la legalitat del text normatiu.
Atesa la matèria que regula el Projecte de decret, que s'ha descrit en el fonament jurídic I, i que substantivament afecta les instal·lacions destinades a activitats amb infants i joves, la competència per a dictar-lo és la reconeguda en l'article 142 de l'Estatut en matèria de joventut, en què es declara la competència exclusiva de la Generalitat, entre d'altres, en la regulació, gestió, intervenció i policia administrativa d'activitats i instal·lacions destinades a la joventut (art. 142.1 c)).
El Govern compta amb habilitació suficient per a aprovar el decret projectat.
El Govern de la Generalitat te atribuïda la potestat reglamentària amb caràcter originari i general per l'article 68.1 de l'Estatut d'autonomia.
D'altra banda, l'article 39.1 de la Llei 13/2008, de 5 de novembre, del president de la Generalitat i del Govern, estableix que correspon al Govern la titularitat de la potestat reglamentària en l'exercici de les competències de la Generalitat.
És el Govern qui l'exerceix com a tal en tots aquells supòsits en què no estigui atribuïda específicament al president de la Generalitat o als consellers, segons estableix l'article 26.e) de la llei esmentada.
La Llei 38/1991, que aquí es desplega, inclou una habilitació general a favor del Govern i del titular del departament per a dictar les normes necessàries per a desplegar la llei (disposició final), i conté habilitacions específiques al Reglament en relació tant amb el registre (article 8 bis, afegit per l'article 22 del Decret legislatiu 3/2010) com amb la forma i la quantia de l'assegurança de responsabilitat civil (article 4).
V. El Projecte de decret s'ha tramitat, en termes generals, d'acord amb el procediment d'elaboració de disposicions de caràcter general establert en la Llei 26/2010.
1) La Conselleria de Benestar Social i Família és la responsable de la tramitació del Projecte; la Secretaria General del Departament és qui n'autoritza l'inici, i la Direcció General de Joventut és a qui correspon l'impuls i el seguiment del procediment d'elaboració.
2) L'expedient que s'ha traslladat a aquesta Comissió Jurídica Assessora mereix una consideració en relació amb la integritat.
A aquest efecte, cal recordar l'article 27.1 del Decret 69/2006, d'11 d'abril, d'aprovació del Reglament d'organització i funcionament de la Comissió Jurídica Assessora, que estableix que les peticions de dictamen sobre disposicions de caràcter general "han d'anar acompanyades de l'expedient administratiu complet que inclou les successives versions del projecte i els informes corresponents que motivin els canvis produïts, així com dels altres documents legalment previstos i els que siguin necessaris per a l'elaboració del dictamen".
D'una manera reiterada, aquesta Comissió, conformement amb allò establert en l'article 27.1 citat, s'ha pronunciat sobre la necessitat que els expedients que li són tramesos per a emetre dictamen siguin integres (dictàmens 26/08, 211/10, 213/10, 116/11, 47/12, 300/12 i 228/13) per tal de poder fer una valoració concreta i completa del projecte.
A partir de la documentació que consta en l'expedient, es constaten les deficiències següents en relació amb l'exigible integritat d'aquest: a) tot i que s'incorpora l'última versió de la memòria general i de la memòria d'avaluació de l'impacte, en l'informe jurídic preliminar s'esmenten les primeres versions d'aquestes memòries, que no s'han inclòs en l'expedient; b) no s'han incorporat a l'expedient els escrits d'observacions formulades en el tràmit de consulta interdepartamental per la Direcció General de Serveis Consultius i Coordinació Jurídica del Departament de Presidència, per l'Oficina del Govern, pel Departament d'Empresa i Ocupació i pel Departament d'Interior.
Tanmateix, les observacions formulades en aquest tràmit es reprodueixen íntegrament en la memòria de les observacions i al·legacions presentades, la qual cosa evita que s'estigui davant d'una deficiència procedimental rellevant; això no obstant, cal reiterar la necessitat que s'hi adjuntin; i c) tampoc no s'han incorporat els escrits de tramesa del tràmit d'audiència, ni les peticions d'informes sol·licitats, que s'haurien d'annexar si es té en compte que, en compliment d'allò que estableix l'article 63.2 de la Llei 26/2010, haurien de figurar en l'expedient per a deixar constància de la sol·licitud i de la data d'entrada d'aquesta en l'òrgan que ha d'emetre l'informe (Dictamen 116/11).
Per tant, cal que l'expedient es completi en els aspectes assenyalats.
3) La Direcció General de Joventut elabora la memòria general, en la qual consten els continguts que exigeix l'article 64.2 de la Llei 26/2010, i la memòria d'avaluació de l'impacte de les mesures proposades, la qual, en la versió que consta en l'expedient -que ha recollit totes les observacions i els suggeriments que en el tràmit de consulta interdepartamental formula l'Oficina de Govern-, conté: a) L'informe d'impacte pressupostari, que indica que la norma projectada no comporta increment de la despesa pública ni per a l'Administració de la Generalitat ni per a les entitats locals.
La Direcció General de Pressupostos també acredita l'absència d'impacte pressupostari en l'informe favorable sobre el Projecte; b) L'informe d'impacte normatiu que, seguint les observacions formulades per l'Oficina de Govern, quantifica en un annex les càrregues administratives que es deriven de la norma; c) L'informe d'impacte de gènere, que assenyala que la norma no empra un llenguatge sexista ni androcèntric.
L'Institut Català de les Dones coincideix també en el fet que, des de la perspectiva de gènere, el llenguatge del Projecte és acurat i que no escau proposar-ne cap modificació.
En l'expedient també consta l'informe d'impacte organitzatiu elaborat per l'Àrea d'Organització del Departament de Benestar Social i Família, en el qual es deixa constància que la creació del Registre no té repercussions en les plantilles de personal, atès que el Registre substituirà el llibre de registre i en duran la gestió les mateixes persones.
Així mateix, assenyala que no implica cap increment de la despesa econòmica, i inclou unes observacions -relacionades amb la gestió del Registre a través de les Oficines de Gestió Empresarial, amb la naturalesa del Registre i amb la referència que es fa a la protecció de dades personals- que són valorades i totes elles preses en consideració.
4) El Projecte de decret s'ha sotmès al tràmit de consulta interdepartamental mitjançant el fòrum de l'aplicació SIGOV.
En aquest tràmit hi van formular al·legacions els departaments i les unitats que s'esmenten en l'antecedent 10.
El resultat del tràmit ha quedat circumstanciat en la memòria de les observacions i al·legacions.
Les observacions presentades en aquest tràmit, que són totes elles de tècnica normativa, s'han avaluat i pres en consideració.
5) El Projecte de decret s'ha sotmès al tràmit d'informació pública, en el decurs del qual, segons s'indica en l'expedient, no s'hi van formular al·legacions.
En el tràmit d'audiència es va convidar a participar a tots els consells comarcals de Catalunya que tenen delegades les competències executives sobre instal·lacions juvenils; l'Ajuntament de Lloret de Mar, que és l'únic ajuntament que té potestats d'execució en aquesta matèria, i el Conselh Generau d'Aran, que té les competències transferides en instal·lacions juvenils.
Durant aquest tràmit van presentar-hi al·legacions el Conselh Generau d'Aran, una en relació amb la denominació del mateix Consell i una altra per a garantir el respecte a les atribucions transferides, i el Consell Comarcal del Barcelonès, les observacions i consideracions del qual incideixen en les modificacions del Decret 140/2003.
Totes les al·legacions s'han valorat degudament.
Una de les dues del Conselh Generau d'Aran es va acceptar i incorporar al Projecte com a disposició addicional, i la que afecta la denominació es va rebutjar.
De les presentades pel Consell Comarcal del Barcelonès, es van acceptar les que afecten els articles 6.2.f) i 10.2.
6) El Projecte s'ha sotmès a informe preceptiu del Consell de Treball, Econòmic i Social de Catalunya, el qual, en el Dictamen 10/2013, inclou observacions, bàsicament de millora tècnica, que es van valorar, i totes elles es van acceptar i incorporar al text sobre el qual es dictamina.
7) També s'ha sotmès a informe de la Comissió de Govern Local.
S'hi ha incorporat el certificat emès per la secretària de la Comissió, en què es fa constar que el Ple de la Comissió, en la sessió ordinària de 15 juliol de 2013, va adoptar l'acord d'informar favorablement sobre el Projecte -acord que s'adoptà per consens dels membres presents en la sessió-, i s'adjunta una transcripció de les opinions favorables expressades per l'Associació Catalana de Municipis (ACM) i per la Federació de Municipis de Catalunya (FMC).
8) Consta en l'expedient la memòria de les observacions i les al·legacions presentades.
En compliment del que estableix l'article 64.5 de la Llei 26/2010, el director general de Joventut fa una valoració específica i detallada de cadascuna de les al·legacions i observacions, i en relació amb cadascuna d'elles expressa les raons que han dut a la Direcció General a acceptar-les o a desestimar-les.
9) Hi consten els informes jurídics preliminars, una actualització de l'informe com a conseqüència de les modificacions introduïdes en la versió originària del Projecte i un informe jurídic final que, després de deixar constància que l'expedient disposa de la documentació exigida, que s'han complert els tràmits procedimentals, que s'hi han incorporat els informes preceptius i que el contingut és adequat al marc normatiu vigent, conclou informant favorablement sobre el Projecte.
10) L'expedient finalitza amb la certificació del secretari del Govern de la Generalitat de Catalunya del fet que, en la sessió del Consell Tècnic de la Generalitat de Catalunya del dia 17 de setembre de 2013, ha quedat vist el Projecte amb caràcter previ a la sol·licitud de dictamen de la Comissió Jurídica Assessora.
El 26 de novembre de 2013, tingué entrada en aquesta Comissió la petició de dictamen formulada per la consellera de Benestar Social i Família.
El contingut del Projecte, examinat d'acord amb el marc normatiu, no planteja problemes de legalitat.
El marc normatiu des del qual se n'ha valorat el contingut està integrat, pel que fa a la regulació del Registre, per la Llei 38/1991, de 30 de desembre, d'instal·lacions destinades a activitats amb joves, i particularment per l'article 8 bis, que remet al Reglament la determinació del contingut i el funcionament, sense que la llei esmentada estableixi cap regulació mínima del Registre, llevat de la referència que es conté en la disposició addicional tercera -en la qual es determina que l'entrada en vigor de l'article 8 bis de la Llei significa que el Registre ha de substituir el llibre de registre que preveu el Decret 140/2003-, i en l'article 3.2 -que estableix la inscripció d'ofici de la instal·lació un cop rebuda la comunicació-.
A més, s'integren en el marc normatiu del Registre la legislació administrativa en relació amb l'accés als registres públics i la legislació de protecció de dades personals.
Aquesta Comissió Jurídica Assessora considera que la regulació reglamentària s'ajusta a la legislació citada.
Pel que fa al capítol II del Projecte, en què s'articulen les modificacions del Decret 140/2003, el marc normatiu des del qual s'ha de valorar el Projecte està integrat per la Llei 38/1991, particularment per l'article 3 en la redacció que li dóna el Decret legislatiu 3/2010, en la qual, contràriament al règim d'autorització anterior, s'estableix que el règim de funcionament de les instal·lacions requereix la comunicació prèvia a l'Administració competent amb una declaració responsable i la inscripció d'ofici de la instal·lació al Registre un cop es rebi aquesta comunicació.
Doncs bé, el Projecte articula les prescripcions legals conformement a la llei que desplega i a la regulació de les mesures de simplificació administrativa que conté el capítol III del títol II de la Llei 26/2010.
Un cop constatat que el Projecte no planteja problemes de legalitat, aquesta Comissió Jurídica Assessora, amb la finalitat de reforçar l'ajustament del contingut del Projecte a aquesta legalitat i de millorar-ne la qualitat tècnica, ha d'efectuar les observacions següents:
La protecció de dades de caràcter personal està present en l'article 6, dedicat a l'accés a les dades del registre, en el qual s'estableix que el lliure accés a les inscripcions registrals ha de respectar (el precepte diu "sens perjudici") la protecció de les dades de caràcter personal, i en l'article 7, específicament dedicat a la protecció de dades de caràcter personal, en el qual s'estableix que, d'acord amb la Llei 15/1999: "les dades de caràcter personal s'han de tractar d'acord amb els principis de seguretat i confidencialitat que la normativa sobre protecció de dades estableix".
És la redacció de l'article 7 la que mereix una observació d'aquesta Comissió amb la finalitat d'augmentar-ne l'adequació a la legislació de protecció de dades personals.
A aquest efecte, aquest òrgan consultiu considera que la redacció de l'article 7 s'hauria de substituir, o completar, per una nova redacció, en la qual es deixés constància expressa que: a) el Registre ha d'adoptar les mesures oportunes per tal de garantir la protecció de les dades personals que hi constin (i en aquesta formulació genèrica queda inclosa la creació d'un arxiu a través d'ordre del conseller), i b) els òrgans responsables del fitxer o fitxers que es creïn han d'adoptar les mesures de gestió i d'organització per tal de garantir la confidencialitat, la seguretat i la integritat de les dades, així com totes les mesures necessàries destinades a fer efectius els drets de les persones afectades, reconeguts en la normativa de protecció de dades personals.
Aquest article conté les modificacions de l'article 6 del Decret 140/2003, que està dedicat a la sol·licitud de l'autorització, i que passaria a denominar-se "requisits per a l'inici de l'activitat", que és on es regula la comunicació prèvia i la declaració responsable.
En relació amb el contingut d'aquest precepte s'han de fer dues observacions:
a) La primera es refereix a l'apartat 2, que estableix que la comunicació prèvia ha de anar acompanyada d'una declaració responsable de la persona titular de la instal·lació "en què manifesti que disposa de la documentació següent".
Aquesta Comissió Jurídica Assessora considera que es reforçaria l'adequació d'aquest precepte a la Llei 26/2010 si s'establís -en els termes que ho fa l'article 35.1 de la mateixa llei- que el que manifesta la persona interessada en la declaració responsable hauria d'acreditar el compliment dels requisits i que, a més, disposa de la documentació acreditativa corresponent.
b) La segona observació afecta l'apartat 6, en què es concreten les inexactituds, falsedats o omissions contingudes en la comunicació prèvia i en la declaració responsable, que tenen caràcter essencial.
Aquesta Comissió valora positivament que es concretin els supòsits que tenen caràcter essencial, i així ho ha recomanat en els dictàmens 187/11, 12/12 i 73/12, però ha de fer observar que la redacció del primer paràgraf d'aquest apartat, en el qual s'inclouen els efectes de les inexactituds, falsedats o omissions de caràcter essencial, hauria de reproduir d'una manera literal i completa, i no d'una manera parcial com es fa ara, l'apartat 1 de l'article 38 de la Llei 26/2010, que diu: "comporten, amb l'audiència prèvia a la persona interessada, deixar sense efecte el tràmit corresponent i impedeixen l'exercici del dret o de l'activitat afectada des del moment en què es coneixen".
Així mateix, en la lletra g) d'aquest apartat, s'hauria de corregir la referència que es fa a "de l'article 6", que s'hauria de substituir per "de l'apartat 2 d'aquest precepte.
Aquest article diu que modifica "els apartats 1, 2 i 3 de l'article 7 del Reglament, que resten redactats de la manera següent, i l'apartat 4 passa a ser apartat 2".
Aquesta Comissió considera que tal descripció no reflecteix amb fidelitat l'abast de la modificació que es projecta, ja que els apartats 1 i 2 no es modifiquen, sinó que, de fet, es deroguen; l'apartat que es modifica és el 3, que passa a ser apartat 1, i es mantenen sense modificació el contingut de l'apartat 4 i l'apartat 2 de l'article 7, que també canvia de denominació.
En aquest article es modifica l'apartat 1 de l'article 20 del Reglament.
En el primer paràgraf de l'apartat, que fa referència a les instal·lacions ja autoritzades, caldria precisar que són les instal·lacions autoritzades "abans de l'entrada en vigor del Decret legislatiu 3/2010".
En aquesta disposició derogatòria es deroga "l'annex del Decret 140/2003".
En tant que tota la modificació d'aquest Decret està inclosa en el capítol II de la norma que es projecta, és més adequat integrar la derogació a l'articulat del capítol II, és a dir, com a nou article 23, que deroga l'annex del Decret 140/2003.
En relació amb aquesta disposició, que fixa l'entrada en vigor, s'ha de recomanar que se substitueixi l'acrònim "DOGC" per "Diari Oficial de la Generalitat de Catalunya".
7) Finalment, aquesta Comissió Jurídica Assessora ha de fer una recomanació de tècnica normativa perquè hi hagi un únic Reglament que inclogui tota la normativa que, amb caràcter general, regula les instal·lacions destinades a activitats amb infants i joves.
Aquest òrgan, guiat per la racionalitat normativa i la seguretat jurídica, considera que la reglamentació del Registre de les entitats s'hauria d'integrar en el Reglament que regula tals entitats amb caràcter general, és a dir, en el Reglament d'instal·lacions destinades a activitats amb infants i joves.
Aquest criteri és compatible amb el fet que s'elaborin disposicions específiques per a establir les condicions tècniques dels diferents tipus d'instal·lacions, com passa amb els campaments juvenils, el Reglament específic dels quals va ser aprovat per mitjà del Decret 203/2013.
Un cop valorades les observacions efectuades en els fonaments jurídics V i VI, es pot elevar al Govern de la Generalitat el Projecte de decret d'aprovació del Reglament del Registre d'instal·lacions destinades a activitats amb infants i joves, i de modificació del Reglament d'instal·lacions destinades a activitats amb infants i joves.